Asansol By Election 2022: উপনির্বাচনের আগেই পাণ্ডবেশ্বরে বিজেপি নেতার গাড়ি লক্ষ্য করে গুলি

পাণ্ডবেশ্বর: আসানসোল উপনির্বাচনের রবিবাসরীয় প্রচার সেরে ফিরছিলেন। পথেই বিজেপি নেতার গাড়ি লক্ষ্য করে চলল গুলি। যদিও প্রাণে রক্ষা পেয়েছেন জিতেন চট্টোপাধ্যায় নামে ওই বিজেপি নেতা।  রবিবার রাত সাড়ে সাতটা নাগাদ ঘটনাটি ঘটে পাণ্ডবেশ্বর থানার কুমারডিহি এলাকায় । ঘটনায় চাঞ্চল্য ছড়িয়েছে ওই এলাকায়।

বিজেপির মিডিয়া সেলের জেলা কনভেনার জিতেন চট্টোপাধ্যায়। তিনি বলেন, ‘আসানসোলের উপনির্বাচনের প্রচার শেষ হওয়ার পর পান্ডবেশ্বরে দলীয় কর্মীদের সঙ্গে ভোট সংক্রান্ত আলোচনা করছিলাম । সেখান থেকেই নিজের চারচাকা গাড়ি করে ফেরার সময় কুমারডিহি এলাকায় আমার গাড়ি লক্ষ্য করে দুষ্কৃতীরা গুলি চালায় । একটা গুলি লাগে গাড়ির ডান দিকের সামনের কাঁচে।’

আক্রান্ত বিজেপি নেতা জিতেনবাবুর অভিযোগ, হটাৎ করেই দুষ্কৃতীরা গাড়ির সামনে চলে আসে। দুজন মিলে মোট তিন রাউন্ড গুলি চালায়। ঘটনার পরই তিনি অভিযোগ দায়ের করতে উখড়া ফাঁড়িতে পৌঁছান । কিন্তু ঘটনাটি যেখানে ঘটে সেই এলাকাটি পাণ্ডবেশ্বর থানার অন্তর্গত । তাই পাণ্ডবেশ্বরে অভিযোগ দায়ের করতে হবে বলে জানায় উখরা ফাঁড়ির পুলিশ ।

আরও পড়ুন- Asansol By Election 2022 Campaign: রবিবাসরীয় প্রচারে আসানসোলে সূর্যের তাপকেও হার মানাল ভোটের উত্তাপ

কে বা কারা এই ঘটনা ঘটিয়েছে? প্রশ্ন করায় জিতেনবাবু বলেন, ‘আমি বিজেপি দলের সঙ্গে যুক্ত। আগামী পরশু ভোট। তাই এই কাজ প্রতিপক্ষ রাজনৈতিক দলের বলে আমি মনে করি।’ উপনির্বাচনের মুখেই এই ধরণের ঘটনায় উদ্বিগ্ন এলাকার মানুষ।