Asansol By-Election 2022: নিজের ‘রিস্কে’ ভোট দিতে যাবেন, বিধায়কের হুমকি ভিডিয়ো ভাইরাল

পাণ্ডবেশ্বর: পাণ্ডবেশ্বরের বিধায়ক (Pandaveswar) নরেন্দ্রনাথ চক্রবর্তীর এক ভাইরাল ভিডিয়োকে ঘিরে শুরু হয়েছে বিতর্ক। যদিও এই ভাইরাল ভিডিয়োর সত্যতা যাচাই করেনি কলকাতা টিভি ডিজিটাল। এই ভিডিয়োতে আসানসোল লোকসভা উপনির্বাচনে (Asansol By-Election 2022) বিধায়কের বক্তব্য রাজনৈতিক মহলে অন্য মাত্রা পেয়েছে।

সেই ভিডিয়োতে শোনা যাচ্ছে, কোনও এক কর্মিসভায় নরেন্দ্রবাবু বলছেন, যারা কট্টর বিজেপি, যাদের হারানো যাবে না। তাদের চমকাতে হবে। বলবেন, আপনি যদি ভোট দিতে চান আমরা ধরে নেব, আপনি বিজেপিকে ভোট দেবেন। ভোটের পর আপনি কোথায় থাকবেন, সেটা আপনার নিজের রিস্ক। আর ভোট দিতে যদি না যান, তবে আমরা ধরে নেব আপনি আমাদের সমর্থন করছেন। আপনি ভালোভাবে থাকুন, চাকরি করুন, ব্যবসা করুন, বাণিজ্য করুন, আমরা আপনার সঙ্গে আছি। ক্লিয়ার!

এই ভিডিয়োয় বিধায়কের বক্তব্যকে কটাক্ষ করে পাণ্ডবেশ্বরের প্রাক্তন বিধায়ক তথা বিজেপি নেতা জিতেন্দ্র তিওয়ারি বলেন, উনি একটা জিনিস বুঝেছেন। বিজেপির লোকেরা যদি ভোট দেওয়ার সুযোগ পায়, তবে ওনারা হারবেন। এই ধরনের হুমকি দিচ্ছেন, সেটা না দিলেই ভালো হয়। তবে তো উনি অনুব্রত মণ্ডলের শিষ্য। কিছুদিন পর অনুব্রত মণ্ডল জেলে থাকবেন। উনি যদি এই ধরনের ধমকি দিতে থাকেন, তবে অনুব্রত মণ্ডলের সঙ্গে লুডো খেলার জন্য জেলে দু-একজন তো লাগবে। তখন ওনাকে যেতে হবে। তবে এগুলো না করলেই ভালো হয়।

আরও পড়ুন: Mamata Banerjee: বিজেপি বিরোধিতায় জরুরি বৈঠক চেয়ে মমতার চিঠি

নরেন্দ্রনাথবাবুকে তাঁর ভাইরাল ভিডিয়োয় বিজেপিকে ধমকি দেওয়ার প্রসঙ্গে প্রশ্ন করলে তিনি বলেন, ভাইরাল টাইরাল বুঝি না। আমি এখনো দেখিনি। তবে এই ভিডিয়ো পুরনো হতে পারে। যিনি আমাদের জেলা সভাপতি ছিলেন, তিনি এখন বিজেপিতে আছেন। তিনি তখন আমাদের নির্দেশকে দিতেন। সেই হিসেবে আমরা কাজ করতাম। নিচুতলার কর্মী আমরা। তবে দেখতে হবে ব্যাপারটা কী।