Asansol By-Election 2022: বিধায়কের হুমকি ভিডিয়োর নালিশ জানাতে নির্বাচন কমিশনে বিজেপি সাংসদরা

কলকাতা টিভি ওয়েব ডেস্ক: পাণ্ডবেশ্বরের বিধায়ক নরেন্দ্রনাথ চক্রবর্তীর এক হুমকি ভিডিয়োকে ঘিরে শুরু হয়েছে বিতর্ক। এনিয়ে ভারতের নির্বাচন কমিশনের দ্বারস্থ হচ্ছে বিজেপির সংসদীয় দল। পশ্চিমবঙ্গের সব বিজেপি সাংসদ মঙ্গলবারই কমিশনে নালিশ জানাতে যাবে। রাজ্যের বিজেপি সভাপতি সুকান্ত মজুমদার জানিয়েছেন, পাণ্ডবেশ্বরের বিধায়ক নরেন চক্রবর্তী যে সুরে হুমকি দিয়েছেন ভোটারদের, তা নিয়ে অভিযোগ জানাবেন দলীয় সাংসদরা।

ভাইরাল হওয়া ভিডিয়োতে শোনা যাচ্ছে, কোনও এক কর্মিসভায় নরেন্দ্রবাবু বলছেন, যারা কট্টর বিজেপি, যাদের হারানো যাবে না। তাদের চমকাতে হবে। বলবেন, আপনি যদি ভোট দিতে চান আমরা ধরে নেব, আপনি বিজেপিকে ভোট দেবেন। ভোটের পর আপনি কোথায় থাকবেন, সেটা আপনার নিজের রিস্ক। আর ভোট দিতে যদি না যান, তবে আমরা ধরে নেব আপনি আমাদের সমর্থন করছেন। আপনি ভালোভাবে থাকুন, চাকরি করুন, ব্যবসা করুন, বাণিজ্য করুন, আমরা আপনার সঙ্গে আছি। ক্লিয়ার!

যদিও এই ভাইরাল ভিডিয়োর সত্যতা যাচাই করেনি কলকাতা টিভি ডিজিটাল। আসানসোল লোকসভা উপনির্বাচনের আগে বিধায়কের বক্তব্য রাজনৈতিক মহলে অন্য মাত্রা পেয়েছে।