Asansol By-Election 2022: আসানসোল উপনির্বাচনের ভোট গ্রহণ শুরু, বাড়িতে বসেই ভোট দিলেন বয়স্ক ভোটাররা

অন্ডাল: আসানসোল উপনির্বাচনের (Asansol By-Election 2022) ভোটগ্রহণ শুরু।  বাড়িতে বসেই ভোট দিলেন বয়স্ক ও বিশেষ ভাবে সক্ষম ভোটাররা (Voter)।  ভোট গ্রহণের ব্যবস্থা করল প্রশাসন।  বৃহস্পতিবার থেকেই নির্বাচন কমিশনের নির্দেশে এই বিশেষ ব্যবস্থা চোখে পড়ল আসানসোল লোকসভা কেন্দ্রের অন্ডালে।

আগামী ১২ এপ্রিল আসানসোল লোকসভা কেন্দ্রের উপনির্বাচন (Asansol By-Election) ।  সুষ্ঠভাবে নির্বাচন প্রক্রিয়া সম্পন্ন করতে তৎপর কমিশন ।  ইতিমধ্যে কেন্দ্রে পৌঁছাতে শুরু করেছে কেন্দ্রবাহিনীর জওয়ানরা।  বিভিন্ন এলাকায় শুরু হয়েছে বাহিনীর রুটমার্চ।  শাসক বিরোধী-সহ বিভিন্ন রাজনৈতিক দলগুলির তৎপরতা উঠেছে তুঙ্গে।  জোর কদমে চলছে প্রচার।

এরইমধ্যে বৃহস্পতিবার থেকে শুরু হয়েছে ৮০ বছরের উর্ধ্ব ও শারীরিকভাবে অক্ষম ভোটারদের ভোট গ্রহণ প্রক্রিয়া।  নিজের বাড়িতে বসেই এদিন তাঁরা ভোট দিলেন।  আগামী পাঁচ তারিখ পর্যন্ত এই প্রক্রিয়া চলবে ।  কমিশন সূত্রে জানা গেছে রানীগঞ্জ লোকসভা কেন্দ্রে ৮০ বছরের বেশি ও শারীরিকভাবে অক্ষম ভোটারের সংখ্যা ৯০৮ জন ।  যার মধ্যে ২৫৯ জন রানীগঞ্জ ব্লকের ও ৬৪৯ জন রয়েছে অন্ডাল ব্লকে ।

এদিন সকাল দশটা থেকে বাড়ি বাড়ি গিয়ে ভোট গ্রহণ প্রক্রিয়া শুরু হয় ।  এই প্রক্রিয়ায় ভোট কর্মীদের সাথে বিভিন্ন রাজনৈতিক দলের পোলিং এজেন্ট ও কেন্দ্রীয় বাহিনীর জওয়ানরা উপস্থিত ছিলেন । ভোটারদের ঘরের মধ্যেই প্লাইউড দিয়ে অস্থায়ী বুথ তৈরি করা হয় ।  গোপনীয়তার জন্য টাঙ্গানো হয় চটের পর্দা।

আরও পড়ুন- Agnimitra Paul: অগ্নিমিত্রা পলের গলায় ‘মারের বদলা মার’, বিজেপি’র আসানসোলের প্রার্থীর বিরুদ্ধে কমিশনে তৃণমূল

এতদিন সব ধরনের ভোটারকে ভোট দিতে বুথে যেতে হত।  তাতে শারীরিক দিক থেকে অনেক কষ্ট ভোগ করতে হতো তাঁদের।  অনেকে আবার সেই কারণে ভোট দিতে যেতেন না।  সবার ভোটাধিকার নিশ্চিত করতেই  এভাবে বাড়ি বাড়ি গিয়ে ভোট সংগ্রহের সিদ্ধান্ত নিয়েছে নির্বাচন কমিশন।